

 REPUBLIKA HRVATSKA

ŠIBENSKO-KNINSKA ŽUPANIJA

 

 G R A D Š I B E N I K

 Upravni odjel za gospodarstvo,

 poduzetništvo i razvoj

PRIJEDLOG PROGRAMA

STARA GRADSKA JEZGRA – OBNOVA FASADA I KROVIŠTA

OPIS I CILJEVI PROGRAMA

Programom „ Stara gradska jezgra – obnova fasada i krovišta“ koji je u skladu sa *Strategijom razvoja Grada Šibenika – Razvojni projekti,* (ciljem „Razvijena obrazovna, znanstveno – istraživačka komunalna, prometna i društvena infrastruktura“, prioritetom „Razvoj komunalne i prometne infrastrukture“ i razvojnim projektom „Uređenje stare gradske jezgre“) *Urbanim razvojnim planom Grada Šibenika, projektom JEWEL i projektom SHARE* nastoji se potaknuti sanacija fasada i krovišta u staroj gradskoj jezgri.

Troškovi života, naročito obnove stambenog prostora, u zaštićenoj gradskoj jezgri znatno su viši u odnosu na ostale dijelove Šibenika, stoga Grad Šibenik iz vlastitih izvora subvencionira obnovu fasada i krovišta za stambene objekte u staroj gradskoj jezgri.

Rezultati istraživanja iz projekta JEWEL, sufinanciranih sredstvima EU iz programa IPA SEE i sadržana u Urbanom razvojnom planu, pokazuju da u objektima u staroj gradskoj jezgri živi više zrelog nego mladog stanovništva (26,5% zrelog stanovništva naspram 18,2% mladih) te da je 50% stanovništva stare gradske jezgre neaktivno i živi u stanovima prosječne veličine 54,2 m2. Dvije trećine stanovnika stare gradske jezgre živi u malim domaćinstvima sa jednim ili dva člana, a prema popisu stanovništva iz 2021. godine evidentno je smanjenje broja stanovnika stare jezgre. Kroz program obnove fasada i krovišta u staroj gradskoj jezgri doprinijeti će se ljepšem izgledu gradskih ulica i pozitivno djelovati na porast stalnog stanovanja u staroj jezgri. Poticanjem obnove fasada i krovišta potiče se i gospodarska djelatnost (lokalnih) instalatera i proizvođača, te bi više ovakvih i sličnih projekata nedvojbeno rezultiralo poticanjem zapošljavanja i smanjenjem nezaposlenosti na lokalnoj razini.

Zaključak je da Program „Stara gradska jezgra – obnova fasada i krovišta“ ima izrazito pozitivne konotacije: ušteda energije, dulji životni vijek objekata, zaštita okoliša, jačanje domaće komponente potražnje, poticanje lokalnog gospodarstva i smanjenje nezaposlenosti.

Program „Stara gradska jezgra – obnova fasada i krovišta“ provodi se putem Javnog poziva koje provodi Povjerenstvo za Program „Stara gradska jezgra – obnova fasada i krovišta“ ( u daljnjem tekstu Povjerenstvo), a za pripremu natječaja zadužen je Upravni odjel za gospodarstvo, poduzetništvo i razvoj.

**USKLAĐENOST PROGRAMA**

Program je u skladu sa Zakonom o zaštiti okoliša (NN 80/13, 153/13, 78/15, 12/18, 118/18).

Sastavni dio Programa čine smjernice Konzervatorskog odjela Ministarstva kulture u Šibeniku, a Program je usklađen i sa strategijom razvoja Grada Šibenika – Razvojni projekti, ciljem „Razvijena obrazovna, znanstveno – istraživačka komunalna, prometna i društvena infrastruktura“, prioritetom „Razvoj komunalne i prometne infrastrukture“ i Urbanim razvojnim planom povijesne gradske jezgre.

**OCJENA MOGUĆIH DOPRINOSA LOKALNOJ ZAJEDNICI, RAZVOJU GOSPODARSKIH AKTIVNOSTI I ZAPOŠLJAVANJU**

Jedan od osnovnih ciljeva Programa „Stara gradska jezgra – obnova fasada i krovišta“ je razvoj lokalnog gospodarstva kroz poticanje programa obnove fasada i krovišta. Obnovom fasada i krovišta na objektima (obiteljskih kuća i stambenih zgrada), potiče se djelatnost lokalnih trgovačkih društava kroz maloprodaju opreme, kao i obrtnika specijaliziranih za obavljanje navedenih djelatnosti. Povećani opseg radova dovodi do zapošljavanja dodatne radne snage i smanjenja nezaposlenosti.

Obnovom fasada i krovišta doprinosi se imidžu Grada Šibenika kao poželjne turističke destinacije koja se bazira na očuvanju prirodnih ljepota i zdravog okoliša. Osim pozitivnog mišljenja, kroz program obnove fasada i krovišta, doprinijet će ljepšem izgledu gradskih ulica i pozitivno djelovati na porast stalnog stanovanja u staroj jezgri.

**FINANCIJSKA KONSTRUKCIJA ULAGANJA U PROGRAM**

Sredstva za provedbu ovog Programa osigurana su u Proračunu Grada Šibenika. Grad Šibenik subvencionira do 50% ukupne cijene prihvaćenih troškova obnove objekta na kojem je planirana obnova fasada i krovišta. Maksimalan iznos koji će Grad Šibenik subvencionirati iznosi 30.000,00 eura po objektu. Prema troškovniku predviđena je obnova fasada i krovišta sve do 120.000,00 eura odobrenih od Grada Šibenika za ovu namjenu.

**OPIS KRITERIJA ZA ODABIR PROJEKTA; NADZOR PROVEDBE PROGRAMA, IZVJEŠĆIVANJE I PLAN PROMOCIJE**

1. **KORISNICI PROGRAMA I OPIS KRITERIJA ZA ODABIR PROJEKTA**

Postupak ostvarivanja potpore provodi se temeljem ovog Programa i Javnog poziva.

Korisnici Programa moraju biti punoljetne fizičke osobe koje ispunjavaju sljedeće uvjete:

* prijavitelj ima prebivalište na području stare gradske jezgre Grada Šibenika najmanje 6 mjeseci prije početka projekta (prema priloženoj skici Konzervatorskog odjela Ministarstva kulture u Šibeniku)
* obiteljska kuća za koju se planira provedba projekta mora se nalaziti na području stare gradske jezgre Grada Šibenika (prema priloženoj skici Konzervatorskog odjela Ministarstva kulture u Šibeniku)
* prijavitelj posjeduje dokaz o vlasništvu nad obiteljskom kućom za koju se planira provedba projekta
* prijavitelj prihvaća opće uvjete zajedničkog sudjelovanja u Programu sukladno Javnom pozivu
* Minimalno 50% objekta za kojeg se planira provedba Programa „Stara gradska jezgra – obnova fasada i krovišta“ mora biti stambenog prostora, neovisno o trenutnom korištenju uz uvjet da se prijavljeni objekt ne može prenamijeniti u apartmane u roku od 5 godina, u suprotnom se sufinancirani iznos mora vratiti u proračun Grada Šibenika.

Korisnici Programa mogu biti i fizičke osobe suvlasnici višestambene zgrade s ili bez poslovnog prostora koji se na Javni poziv prijavljuju putem upravitelja zgrade ili ovlaštenog suvlasnika zgrade pod uvjetima :

* prijavitelji moraju biti punoljetne fizičke osobe s prebivalištem na području stare gradske jezgre Grada Šibenika najmanje 6 mjeseci prije početka projekta (prema priloženoj skici Konzervatorskog odjela Ministarstva kulture u Šibeniku)
* zgrada u kojoj se planira provesti projekt nalazi se na području stare gradske jezgre Grada Šibenika (prema priloženoj skici Konzervatorskog odjela Ministarstva kulture u Šibeniku)
* postoji suglasnost svih suvlasnika za provedbu projekta u zajedničkom objektu
* prijavitelji posjeduju dokaz o vlasništvu nad objektom za koji se planira provedba projekta
* prijavitelji prihvaćaju opće uvjete zajedničkog sudjelovanja u Programu sukladno Javnom pozivu
* Minimalno 50% objekta za kojeg se planira provedba Programa „Stara gradska jezgra – obnova fasada i krovišta“ mora biti stambenog prostora, neovisno o trenutnom korištenju uz uvjet da se prijavljeni objekt ne može prenamijeniti u apartmane u roku od 5 godina, u suprotnom se sufinancirani iznos mora vratiti u proračun Grada Šibenika.

Korisnik subvencije ima obvezu sredstva poticaja iskoristiti namjenski u određenom roku i dostaviti financijsko izvješće o korištenju sredstava poticaja s pratećom dokumentacijom koja potvrđuje navode u izvješću.

Ukoliko je korisnik subvencije priložio neistinitu dokumentaciju ili prijavljeno stanje u dokumentaciji ne odgovara njegovom stvarnom stanju, dobivena sredstva mora vratiti u Proračun Grada Šibenika, te će podnositelj biti isključen iz svih subvencija u narednih 5 godina.

**Tijekom provedbe projekta, prije odabira zgrada za obnovu fasada i krovišta, potrebno je zatražiti izdavanje Posebnih uvjeta/Potvrde glavnog projekta za svaku pojedinačnu građevinu od Konzervatorskog odjela Ministarstva kulture u Šibeniku.**

Kriterij za odabir projekta obnove fasada i krovišta su sljedeći :

1. Broj godina neprekidnog boravka u staroj gradskoj jezgri – 1 bod po godini boravka za svakog člana kućanstva koji ima prebivalište na adresi prijavljenog objekta. Osobe mlađe od 18 godina dobivaju 18 bodova
2. Pojedinačno zaštićeno kulturno dobro – 30 bodova

**U slučaju jednakog broja bodova, prednost imaju prijave koje su zaprimljene prve.**

1. **NADZOR NAD PROVEDBOM PROGRAMA**

Za provođenje Programa nadležno je Povjerenstvo za izradu i provedbu Programa „Stara gradska jezgra – obnova fasada i krovišta“ (u daljnjem tekstu: Povjerenstvo ).

Povjerenstvo provodi kontrolu na terenu prilikom kontrole prijave korisnika za sufinanciranje te po završetku obnove fasada i krovišta. Povjerenstvo može i po potrebi zatražiti i dodatnu dokumentaciju radi jasnijeg obrazloženja zahtjeva korisnika sufinanciranja.

Konačnu odluku o dodjeli subvencija donosi gradonačelnik na prijedlog Povjerenstva.

1. **IZVJEŠTAVANJE I PLAN PROMOCIJE**

Promocija Programa vršit će se preko službene web stranice Grada Šibenika, oglasne ploče Grada Šibenika, obavijesti u lokalnim medijima (radio, televizija, novine) te putem konferencije za medije.

Sredstva za promidžbu osigurana su proračunskom stavkom Promidžba i informiranje u Uredu Gradonačelnika.

Povjerenstvo je nakon provedbe Programa dužno sastaviti završni izvještaj o realizaciji Programa „Stara gradska jezgra – obnova fasada i krovišta“, a završni izvještaj sadrži podatke o:

1. Ukupnoj realiziranoj vrijednosti kroz Program „Stara gradska jezgra – obnova fasada i krovišta“
2. Udio sredstava Grada Šibenika
3. Popis korisnika subvencije Programa s visinom subvencije Grada Šibenika
4. Utrošak sredstava po pojedinoj namjeni Programa „Stara gradska jezgra – obnova fasada i krovišta“.

Izvješće se objavljuje na službenim web stranicama Grada Šibenika i oglasnoj ploči Grada Šibenika.

Upravni odjel za gospodarstvo, poduzetništvo i razvoj zadužuje se za vođenje evidencije i čuvanje dokumentacije i zajedno s Povjerenstvom za izradu izvještaja po zahtjevu gradonačelnika Grada Šibenika.

Nakon objavljivanja Javnog poziva na web stranici Grada Šibenika i jednim lokalnim novinama u trajanju od 90 dana, Povjerenstvo će vršiti obradu zahtjeva pristiglih po ovom Programu te će pratiti realizaciju istog. U slučaju nedovoljnog broja zainteresiranih korisnika, poziv se ponovno objavljuje za neiskorištena sredstva sve do potpunog iskorištenja, a najduže 6 mjeseci od prvog poziva.

**ZAVRŠNE ODREDBE**

Grad Šibenik kroz rad povjerenstva pridržava pravo kontrole namjenskog trošenja doznačenih sredstava i provedbe programa. Korisnik sredstava podnošenjem zahtjeva prihvaća sve odredbe i uvjete iz ovog Programa.